《九日登高有感》
宋代·周行己

置酒临重阳，举觞忽不乐。忆昔登高日，亲朋盛杯酌。

人事经年异，物景但如昨。生别未会遇，死别已冥漠。

吾生更飘荡，四海无所著。黄花眼中见，翻令怀抱恶。

莫觅四坐欢，节序正寥落。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。